**Projektas**

**LIETUVOS RESPUBLIKOS ŽEMĖS ŪKIO MINISTRAS**

**ĮSAKYMAS**

**DĖL LIETUVOS ŽEMĖS ŪKIO IR KAIMO PLĖTROS 2023–2027 METŲ STRATEGINIO PLANO INTERVENCINĖS PRIEMONĖS „MOKYMAI IR ĮGŪDŽIŲ ĮGIJIMAS“ ĮGYVENDINIMO TAISYKLIŲ PATVIRTINIMO**

2023 m. d. Nr. 3D-

Vilnius

Vadovaudamasis Lietuvos Respublikos žemės ūkio ministerijos nuostatų, patvirtintų Lietuvos Respublikos Vyriausybės 1998 m. rugsėjo 15 d. nutarimu Nr. 1120 „Dėl Lietuvos Respublikos žemės ūkio ministerijos nuostatų patvirtinimo“ 14.1, 14.3 ir 14.13 papunkčiais ir Lietuvos Respublikos Vyriausybės 2020 m. lapkričio 25 d. nutarimo Nr.  1322 „Dėl Pasirengimo administruoti Europos Sąjungos fondų lėšas“ 3 punktą

tvirtinu Lietuvos žemės ūkio ir kaimo plėtros 2023–2027 metų strateginio plano intervencinės priemonės „Mokymai ir įgūdžių įgijimas“ įgyvendinimo taisykles (pridedama).

PATVIRTINTA

Lietuvos Respublikos žemės ūkio ministro

2023 m. ........... d. įsakymu Nr. 3D-

**LIETUVOS žemės ūkio ir KAIMO PLĖTROS 2023–2027 METŲ STRATEGINIO PLANO INTERVENCINĖS PRIEMONĖS „MOKYMai IR ĮGŪDŽIų ĮGIjimas“ ĮGYVENDINIMO TAISYKLĖS**

**I SKYRIUS**

**bendrosios nuostatos**

1. Lietuvos žemės ūkio ir kaimo plėtros 2023–2027 metų strateginio plano (toliau – Strateginis planas) intervencinės priemonės „Mokymai ir įgūdžių įgijimas“ įgyvendinimo taisyklės (toliau – Taisyklės) parengtos vadovaujantis:

1.1. 2021 m. gruodžio 2 d. Europos Parlamento ir Tarybos reglamentu (ES) 2021/2115 kuriuo nustatomos valstybių narių pagal bendrą žemės ūkio politiką rengtinų strateginių planų (BŽŪP strateginių planų), finansuotinų iš Europos žemės ūkio garantijų fondo (EŽŪGF) ir iš Europos žemės ūkio fondo kaimo plėtrai (EŽŪFKP), rėmimo taisyklės ir panaikinami reglamentai (ES) Nr. 1305/2013 ir (ES) Nr. 1307/2013 su paskutiniais pakeitimais, padarytais 2022 m. vasario 15 d. Komisijos deleguotuoju reglamentu (ES) 2022/648;

1.2. 2021 m. gruodžio 2 d. Tarybos reglamentu (ES) 2021/2116 dėl bendros žemės ūkio politikos finansavimo, valdymo ir stebėsenos, kuriuo panaikinamas Reglamentas (ES) Nr. 1306/2013;

1.3. 2013 m. gruodžio 18 d. Komisijos reglamentu (ES) Nr. 1407/2013 dėl Sutarties dėl Europos Sąjungos veikimo 107 ir 108 straipsnių taikymo *de minimis* pagalbai, su paskutiniais pakeitimais, padarytais 2020 m. liepos 2 d.;

1.4. Lietuvos žemės ūkio ir kaimo plėtros 2023–2027 metų strateginiu planu, patvirtintu Europos Komisijos 2022 m. lapkričio 21 d. sprendimu Nr. C(2022) 8272;

1.5. Lietuvos Respublikos Vyriausybės 2023 m. balandžio 5d. nutarimu Nr. 218„Dėl valstybės institucijų ir įstaigų, savivaldybių ir kitų juridinių asmenų, atsakingų už Lietuvos žemės ūkio ir kaimo plėtros 2023–2027 metų strateginio plano įgyvendinimą, paskyrimo“;

1.6. Lietuvos žemės ūkio ir kaimo plėtros 2023–2027 metų strateginio plano administravimo taisyklėmis, patvirtintomis Lietuvos Respublikos žemės ūkio ministro 2023 m. vasario 24 d. įsakymu Nr. 3D-102 „Dėl žemės ūkio ir kaimo plėtros 2023–2027 metų strateginio plano administravimo taisyklių patvirtinimo“ (toliau – Administravimo taisyklės).

2. Šios Taisyklės nustato paramos teikimo ir administravimo tvarką pagal Strateginio plano intervencinę priemonę „Mokymai ir įgūdžių įgijimas“ (toliau – intervencinė priemonė). Taisyklės taikomos pareiškėjams rengiantiems ir teikiantiems paramos paraiškas, paramos gavėjams ir partneriams, įgyvendinantiems projektus, galutiniams naudos gavėjams, taip pat institucijoms, atliekančioms paramos paraiškų vertinimą, atranką ir projektų įgyvendinimo priežiūrą. Paramos teikimo ir administravimo tvarka, kurios nereglamentuoja Taisyklės, nustatyta Administravimo taisyklėse.

**II SKYRIUS**

**SUTRUMPINIMAI IR SĄVOKOS**

3. Taisyklėse vartojami sutrumpinimai:

3.1. **ES** – Europos Sąjunga;

3.2. **EŽŪFKP** – Europos žemės ūkio fondas kaimo plėtrai;

3.3. **Ministerija** – Lietuvos Respublikos žemės ūkio ministerija;

3.4.  **Mokėjimo agentūra** – Nacionalinė mokėjimo agentūra prie Žemės ūkio ministerijos.

4. Taisyklėse vartojamos sąvokos:

4.1. **Licencija vykdyti formalųjį profesinį mokymą** – Lietuvos Respublikos švietimo ir mokslo ministerijos išduodamas dokumentas, kuriuo suteikiama teisė vykdyti formalųjį profesinį mokymą vadovaujantis Formaliojo profesinio mokymo licencijavimo taisyklėmis, patvirtintomis Lietuvos Respublikos Vyriausybės 2004 m. birželio 29 d. nutarimu Nr. 822 „Dėl Formaliojo profesinio mokymo licencijavimo taisyklių patvirtinimo“;

**4.2. Lietuvos mokslo ir studijų institucija (toliau mokslo ir studijų institucija)** –Lietuvos Respublikoje įregistruotas juridinis asmuo, kurio pagrindinė veikla – studijų vykdymas ir su studijomis susijusi veikla ir (arba) moksliniai tyrimai ir eksperimentinė plėtra;

4.3. **Nepriklausomų žemės ūkio konsultantų tinklas**– organizacinė struktūra, vienijanti nepriklausomus žemės ūkio konsultantus;

4.4. **Profesinio mokymo įstaiga** – mokykla ar kita įstaiga, kurios pagrindinė veikla – profesinis mokymas;

4.5. **Projekto partneris (-iai) (toliau – partneris)** – asociacijos, vienijančios fizinius ir (ar) juridinius asmenis, užsiimančius žemės ūkio ir miškininkystės veikla;

**4.6. Ūkių konsultavimo paslaugos** **–** žemės ūkio veiklos subjektams teikiamos konsultavimo dėl žemės, miškų, maisto, žuvininkystės ūkių naudojimo ir šių ūkių valdymo ekonominiais, aplinkosaugos ir socialiniais klausimais, atsižvelgiant į esamas ūkininkavimo praktikas, paslaugos, įskaitant susijusios naujausios technologinės ir mokslinės informacijos, gautos vykdant mokslinius tyrimus ir diegiant inovacijas, teikimą;

4.7. **Žemės, maisto ir miškų ūkio veikla užsiimančių asmenų mokymas** (toliau – mokymas) – žinių perdavimas ūkininkams, jų partneriams, ūkio darbuotojams ir kitiems fiziniams ar juridiniams asmenims, užsiimantiems žemės, maisto ir miškų ūkio veikla, organizuojant mokymo kursus;

4.8. **Žemės, maisto ir miškų ūkio veikla užsiimančių asmenų mokymo kursai** (toliau – mokymo kursai) – žemės, maisto ir miškų ūkio veiklaužsiimantiems asmenims, mokymo institucijos organizuojami žemės, maisto ir miškų ūkio kursai pagal žemės, miškų, maisto, ūkio dalyvių neformaliojo suaugusiųjų švietimo mokymo programas, patvirtintas vadovaujantis Žemės, miškų, maisto, žuvininkystės ūkio ir kaimo plėtros sektoriaus dalyvių neformaliojo suaugusiųjų švietimo mokymo programų rengimo bendrųjų reikalavimų aprašo ir sąvado sudarymo taisyklėmis;

4.9. **Žemės, miškų, maisto, žuvininkystės ūkio ir kaimo plėtros sektoriaus dalyvių neformaliojo suaugusiųjų švietimo mokymo programa** (toliau – mokymo programa) – dokumentas, kuriame išdėstomi teoriniai ir praktiniai mokymo dalykai, reikalingi tam tikroms žemės, miškų, maisto, žuvininkystės ūkio ir kaimo plėtros sektoriaus suaugusiųjų švietimo mokymo dalyvių papildomoms kompetencijoms įgyti;

4.10. **Žemdirbių mokymo ir konsultavimo informacinė sistema** (toliau – ŽMIKIS) – informacinė sistema, kurioje kaupiami duomenys apie žemdirbių (žemės, maisto ir miškų ūkio veikla užsiimančių asmenų) kvalifikacijos tobulinimą ir jų konsultavimą. ŽMIKIS tvarkytojas – valstybės įmonė Žemės ūkio duomenų centras;

4.11. **Žemės ūkio ministerijos informacinė sistema** (toliau – ŽŪMIS) – prie Lietuvos Respublikos žemės ūkio ministerijos valdymo srities priskirtų institucijų ir įstaigų teikiamų paslaugų informacinė sistema;

5. Kitos Taisyklėse vartojamos sąvokos apibrėžtos Programoje, Administravimo taisyklėse ir kituose Lietuvos Respublikos ir ES teisės aktuose.

**III SKYRIUS**

**TIKSLAI IR POREIKIAI**

6. Intervencinė priemonė prisideda prie Bendrosios žemės ūkio politikos (toliau – BŽŪP) kompleksinio tikslo – modernizuoti žemės ūkį bei kaimo vietovėse puoselėjant žinias, inovacijas bei skaitmenizacijos galimybes ir dalijantis jomis žemės ūkyje bei kaimo vietovėse, ir skatinant ūkininkus jomis naudotis, sudarant geresnes galimybes naudotis moksliniais tyrimais, inovacijomis, žinių mainais ir mokymu, įgyvendinimo.

7. Intervencinė priemonė prisideda prie šių Lietuvos žemės ūkio ir kaimo plėtros poreikių įgyvendinimo:

7.1. didinti žinių ir inovacijų sklaidą žemės ūkyje;

7.2. užtikrinti aukštą konsultantų kompetenciją ir jų teikiamų konsultacijų kokybę;

7.3. mažinti skaitmeninę atskirtį žemės ūkyje ir kaimo vietovėse.

**IV SKYRIUS**

**PARAMOS FORMOS IR REMIAMA VEIKLA**

8. Parama teikiama dotacijos forma. Projektų veiklų įgyvendinimui taikomi supaprastintai apmokamų išlaidų dydžiai.

9. Pagal intervencinę priemonę remiama veikla – mokymų organizavimas ir teikimas.

10. Parama teikiama organizuojant ir teikiant mokymus pagal žemės, miškų, maisto ūkio dalyvių neformaliojo suaugusiųjų švietimo mokymo programas, kurios yra įtrauktos į Žemės, miškų, maisto, žuvininkystės ūkio ir kaimo plėtros sektoriaus dalyvių neformaliojo suaugusiųjų švietimo mokymo programų sąvadą (toliau – Sąvadas).

11. Mokymai organizuojami pagal šias mokymo formas:

11.1. tiesioginio kontakto su mokymo dalyviais būdu (mokymo klasėse, auditorijose ir pan.);

11.2 nuotoliniu su mokymo dalyviais būdu (tuo pačiu laiku būnant skirtingose vietose, naudojant informacines komunikacijos technologijas, susijungiant į grupę).

**V SKYRIUS**

**PARAMOS SUMA IR INTENSYVUMAS**

12. Suteikiamos paramos dydis skaičiuojamas atsižvelgiant į projekte numatomą mokymo programų ir mokymo valandų skaičių, numatomą apmokyti galutinių mokymo dalyvių skaičių.

13. Didžiausia paramos suma vienam projektui negali viršyti 150 000 Eur su PVM.

14. Paramos intensyvumas – iki 100 proc. tinkamų finansuoti projekto išlaidų (išskyrus atvejus, kai prašoma mažesnio paramos intensyvumo).

15. Šiai intervencinei priemonei taikomi išlaidų kompensavimo mokėjimo būdas arba išlaidų kompensavimo su avanso mokėjimu būdas, kai avansas nėra Europos Komisijai tinkamos deklaruoti išlaidos.

16. Pagal patirtų išlaidų kompensavimo su avanso mokėjimu būdą, kai avansas nėra Europos Komisijai tinkamos deklaruoti išlaidos, avanso dydis paramos gavėjui negali būti didesnis nei 40 proc. tinkamos paramos sumos.

17. Vienam subjektui, kaip jis apibrėžtas reglamento (ES) Nr. 1407/2013 2 straipsnio 2 dalyje, suteiktos nereikšmingos (de minimis) pagalbos suma negali viršyti 200 000 Eur (du šimtai tūkstančių eurų) per bet kurį trejų finansinių metų laikotarpį. Mokėjimo agentūra, vadovaudamasi Suteiktos valstybės pagalbos ir nereikšmingos (de minimis) pagalbos registro, įsteigto Lietuvos Respublikos Vyriausybės 2005 m. sausio 19 d. nutarimu Nr. 35 „Dėl Suteiktos valstybės pagalbos ir nereikšmingos (de minimis) pagalbos registro nuostatų patvirtinimo“ (toliau  – Suteiktos valstybės pagalbos registras), patikrina, ar vienam subjektui (įskaitant su juo Reglamento (ES) Nr. 1407/2013 2 straipsnio 2 dalyje nurodytais ryšiais susijusius ūkio subjektus) suteikus numatomą skirti paramos dydį, nebus viršyta didžiausia leidžiama nereikšmingos (de minimis) pagalbos suma. Jei pareiškėjui suteikus apskaičiuotą paramos sumą būtų viršyta nurodyta nereikšminga (de minimis) pagalbos suma, priimant sprendimą dėl paramos suteikimo apskaičiuota pagalbos suma sumažinama tiek, kad pirmiau nurodyta riba nebūtų viršyta.

**VI SKYRIUS**

**GALIMI PAREIŠKĖJAI IR PARTNERIAI**

18. Pagal Taisyklių 9 punkte nurodytą remiamą veiklą galimas pareiškėjas – juridinis asmuo, vykdantis mokymus:

18.1. mokslo ir studijų institucijos, ir profesinio mokymo įstaigos;

18.2. kiti juridiniai asmenys, turintys licenciją vykdyti formalųjį profesinį mokymą, teisės aktų nustatyta tvarka turintys teisę užsiimti formaliuoju profesiniu mokymu toje srityje, pagal kurią ketina teikti paslaugas;

18.3. kiti juridiniai asmenys, kurių pagrindinė veikla neformalus suaugusių švietimas, ūkių konsultavimo paslaugos ir / ar moksliniai tyrimai ir taikomoji veikla.

19. Galimas projekto partneris (-iai) – asociacija (-os), vienijanti (-čios) fizinius ir (ar) juridinius asmenis, užsiimančius žemės ūkio ir miškininkystės veikla, paramos paraiškos (Taisyklių 1 priedas), gali būti pateiktos individualiai arba kartu su projekto partneriu (-iais), kuris (-ie) dalyvauja įgyvendinant projektą ir naudojasi jo rezultatais.

**VII SKYRIUS**

**PARTNERYSTĖ**

20. Paramos lėšas, skirtas projektui įgyvendinti, tiesiogiai gauna tik paramos gavėjas.

21. Jeigu paramos paraiška teikiama kartu su partneriu, po priimto sprendimo skirti paramą tarp pareiškėjo ir partnerio turi būti pasirašoma jungtinės veiklos sutartis (Taisyklių – 6 priedas (pavyzdinė forma)), kurioje turi būti nurodyta informacija apie partnerį, aiškiai išdėstyti šalių įsipareigojimai įgyvendinant projektą, projekto rizikų valdymo planas, kiekvieno nario funkcijos, kiekvienos šalies finansinis ir dalykinis indėlis į projektą, kokias veiklas vykdys kiekviena šalis, šalių atsakomybės ir pareigos įgyvendinant projektą bei numatyta apmokėjimo dalis partneriui, paskaičiuota pagal numatomas darbo sąnaudas. Jungtinės veiklos sutartyje turi būti aiškiai pagrįstas partnerystės būtinumas ir jos teikiama nauda. Jungtinės veiklos (partnerystės) sutartį pasirašo pareiškėjas ir projekto partneris;

22. Parnerio paskirti asmenys dalyvaujantys projekte ir gaunantys apmokėjimą už sutartyje numatytus veiklas, negali dalyvauti projekte kaip galutiniai naudos gavėjai.

23. Jungtinės veiklos sutartyje įsipareigojama laikytis pagrindinių geros partnerystės praktikos taisyklių:

23.1. visi partneriai turi būti perskaitę paramos paraišką ir susipažinę su savo teisėmis ir pareigomis įgyvendinant projektą;

23.2. projekto įgyvendinimo metu yra užtikrinamas visų partnerių lygiavertis bendradarbiavimas tiek priimant sprendimus, tiek įgyvendinant projektą;

23.3. visiems partneriams persiunčiamos Mokėjimo agentūrai teikiamų projekto įgyvendinimo veiklos ir finansinių ataskaitų kopijos;

23.4. visus projekto pakeitimus, pirmiausia, prieš kreipiantis į Mokėjimo agentūrą, siekiama suderinti tarp partnerių.

**VIII SKYRIUS**

**TINKAMUMO SĄLYGOS IR REIKALAVIMAI PARAMAI GAUTI**

24. Pareiškėjas (ir partneris) laikomas tinkamu gauti paramą, jei atitinka tinkamumo gauti paramą sąlygas ir reikalavimus:

24.1. projektas turi atitikti bendrąsias tinkamumo sąlygas ir reikalavimus, nurodytus Administravimo taisyklių 124.1–124.9, 124.18 – 124.19, 124.21 papunkčiuose ir nepatenka į Administravimo taisyklių 125 punkte nurodytas paramą ribojančias sąlygas;

24.2. projektas turi atitikti Taisyklių III skyriuje nurodytus tikslus ir poreikius;

24.3. paramos paraišką gali teikti subjektas įvardintas Taisyklių VI skyriuje;

24.4. projekto veiklos tinkamai suplanuotos ir pagrįstos (projekto aprašyme aprašyti aiškūs tikslai ir uždaviniai, pateiktas išsamus projekto ir jo veiklų aprašymas, pagrįstas suplanuotų veiklų tinkamumas iškeltiems tikslams pasiekti, pateiktas projekto darbo planas, kuriame nurodomi numatyti darbai etapais, numatyti terminai bei visi planuojami rezultatai, numatyti projekte dalyvaujantys atsakingi asmenys, aprašyta kiekvieno asmens atsakomybė, numatyti darbų paskirstymai, terminai darbų atlikimui, aiškus biudžeto poreikio pagrįstumas);

24.5. projekto veikla ir išlaidos yra susijusios su remiama veikla, nurodyta Taisyklių IV skyriuje;

24.6. pareiškėjas turi ne trumpesnę kaip 2 metų patirtį kuri būtų susijusi su mokymo, mokslo sklaidos veikla ir (ar) ūkių konsultavimo paslaugomis žemės, maisto, miškų ūkio srityse;

24.7. jeigu paramos paraiška teikiama kartu su partneriu iki paraiškos pateikimo dienos, pareiškėjas su partneriu turi būti pasirašę ketinimo protokolą dėl jungtinės veiklos (partnerystės) sutarties, kuriame būtų nustatytos pareiškėjo bei partnerio tarpusavio teisės, pareigos bei atsakomybė įgyvendinant projektą;

24.8. teikiant paraišką konsultavimo įstaigai, iki paraiškos pateikimo dienos jos konsultantai turi būti įtraukti į Nepriklausomų žemės ūkio konsultantų tinklą;

24.9. mokymo kursai gali būti organizuojami pagal:

24.9.1. Ministerijos Žemdirbių švietimo, konsultavimo priemonių, žemės ūkio parodų ir mokslinių tyrimų atrankos komiteto, patvirtinto Lietuvos Respublikos žemės ūkio ministro 2010 m. sausio 22 d. įsakymu Nr. 3D-34 „Dėl žemdirbių švietimo, konsultavimo priemonių, žemės ūkio parodų ir mokslinių tyrimų atrankos komiteto patvirtinimo“ patvirtintas mokymo temas (įskaitant ir prioritetines temas), teikiant prioritetą mokymų temoms susijusiosioms su Europos Komisijos komunikatu „Europos žaliasis kursas”, agrarine aplinkosauga ir klimato kaita, žiedinės ekonomikos klausimais, rizikų valdymu, inovacijų diegimu, skaitmeninių įgūdžių ugdymu, gamybos procesų automatizavimu, robotizacijos ir kitų pažangių technologijų plėtra. Renkant mokymų poreikį bus atsižvelgiama į ūkininkų ir kt. tikslinių grupių nuomonę apie jiems svarbias tematikas, mokymosi formas bei kitus poreikius.

24.9.2. teisės aktuose, reglamentuojančiuose žemės, miškų, maisto ūkio ir kaimo plėtros sektoriaus dalyvių privalomus mokymus, numatytas mokymo programas:

24.9.2.1. ūkininkavimo pradmenų;

24.9.2.2. augalų apsaugos produktų platintojų;

24.9.2.3. augalų apsaugos produktų platintojų kvalifikacijos tobulinimo;

24.9.2.4. augalų apsaugos produktų profesionaliųjų naudotojų;

24.9.2.5. augalų apsaugos produktų profesionaliųjų naudotojų kvalifikacijos tobulinimo;

24.9.2.6. pieno supirkėjų mokymo;

24.9.2.7. pieno supirkėjų kvalifikacijos tobulinimo;

24.9.2.8. ūkinių, išskyrus arklinių šeimos, gyvūnų ženklinimo ir registravimo;

24.9.2.9. šviežių vaisių ir daržovių kokybės vertinimo reikalavimų.

24.10. lektoriai paramos paraiškos pateikimo dieną ir projekto įgyvendinimo laikotarpiu turi atitikti mokymo programoje lektoriams keliamus reikalavimus ir:

24.10.1.vykdantys teorinės dalies mokymus, turi ne mažesnį kaip aukštąjį universitetinį (bakalauro kvalifikacinį laipsnį) arba jam prilygintą išsilavinimą, toje srityje, pagal kurią ketina teikti paslaugas ir turi ne trumpesnę kaip trijų metų, šviečiamosios ar mokslo sklaidos, patirtį kuri būtų susijusi su numatomo mokomojo renginio turiniu;

24.10.2. vykdantys praktinės dalies mokymus, turi ne mažesnį kaip aukštąjį universitetinį (bakalauro kvalifikacinį laipsnį) arba jam prilygintą išsilavinimą ir turi ne mažesnę kaip vienų metų praktinio darbo patirtį toje srityje, pagal kurią ketina teikti paslaugas arba turi ne mažesnę kaip trijų metų praktinio darbo patirtį toje srityje, pagal kurią ketina teikti paslaugas;

24.11. pareiškėjas paraiškos pateikimo dieną turi turėti mokymo programų projektus, pagal kuriuos ketinama vykdyti mokymus, išskyrus 24.9.2. papunktyje numatytas mokymo programas;

24.12. mokymus vykdanti įstaiga mokymo kursus baigusiems dalyviams išduoda kompetencijos įgijimą patvirtinantį pažymėjimą;

24.13. iki mokymo pradžios, nurodytos paraiškoje, mokymo programos turi būti patvirtintos VšĮ Kaimo verslo ir rinkų agentūroje (toliau – Kaimo verslo ir rinkų agentūra), įregistruotos sąvade ir paskelbtos ŽMIKIS tinklalapyje, vadovaujantis ministro įsakymu Lietuvos Respublikos žemės ūkio ministro 2009 m. vasario 26 d. įsakymą Nr. 3D-132 „Dėl žemės, miškų, maisto, žuvininkystės ūkio ir kaimo plėtros sektoriaus dalyvių neformaliojo suaugusiųjų švietimo mokymo programų rengimo bendrųjų reikalavimų aprašo ir sąvado sudarymo taisyklių patvirtinimo“ (toliau – Bendrųjų reikalavimų aprašas ir sąvado sudarymo taisyklės);

24.14. tinkama projekto tikslinė grupė yra žemės ūkio, maisto ūkio ir miškų ūkio veikla užsiimantys asmenys, įregistravę valdą Lietuvos Respublikos žemės ūkio ir kaimo verslo registre;

24.15. rekomenduojamas mažiausias mokymo kursų dalyvių skaičius grupėje – 12, didžiausias – 25 (išskyrus mokymo kursus su kompiuterinėmis programomis, kuriuose rekomenduojamas mažiausias dalyvių skaičius grupėje – 8);

24.16. mokymų programų trukmė turi būti ne trumpesnė kaip 6 akad. val. ir ne ilgesnė kaip 40 akad. val., išskyrus Taisyklių 24.9.2.1. papunktyje nurodytą mokymo programą;

24.17. parama neteikiama, jei remiantis Galimai neteisėtų sąlygų gauti paramą nustatymo metodika, patvirtinta Lietuvos Respublikos žemės ūkio ministro 2014 m. lapkričio 27 d. įsakymu Nr. 3D-889 „Dėl dirbtinai sukurtų sąlygų gauti paramą nustatymo metodikos patvirtinimo“, nustatoma, kad pareiškėjas arba paramos gavėjas galimai neteisėtai sukūrė paramai gauti reikalingas sąlygas.

**IX SKYRIUS**

**TINKAMOS IR NETINKAMOS FINANSUOTI IŠLAIDOS**

25. Įgyvendinant projektą, patirtos išlaidos kompensuojamos taikant fiksuotąjį dirbančiojo mokymo valandos įkainį, kuris nustatytas2020 m. gruodžio 10 d. Komisijos deleguotame reglamente (ES) 2021/702,kuriuo iš dalies keičiamas Deleguotasis reglamentas (ES) 2015/2195, kuriuo dėl fiksuotųjų vieneto įkainių ir fiksuotųjų sumų, susijusių su Komisijos kompensuojamomis valstybių narių išlaidomis, nustatymo papildomas Europos Parlamento ir Tarybos reglamentas (ES) Nr. 1304/2013 dėl Europos socialinio fondo ir fiksuotąjį vieneto įkainį nuotoliniams mokymams žemės, maisto, miškų ūkio ir kaimo plėtros srityse, kuris nustatytas, atlikus rinkos tyrimą, vadovaujantis Reglamento (ES) Nr. 2021/2115 83 str. 2 dalies a punkto i papunkčiu, taikant sąžiningą, teisingą ir patikrinamą skaičiavimo metodą, pagrįstą statistiniais duomenimis, kita objektyvia informacija arba ekspertų vertinimu.

26. Valandinis fiksuotasis vienos kontaktinio mokymo valandos (60 min.), skirtos vienam galutiniam naudos gavėjui apmokyti, įkainis yra 10,88Eur su PVM.

27. Valandinis fiksuotas vienos nuotolinio mokymo valandos (60 min.), įkainis skirtos vienam galutiniam naudos gavėjui apmokyti, įkainis yra 8,21 Eur su PVM.

28. Valandinis fiksuotasis vienos nuotolinio valandos įkainis gali būti taikomas mokymo kursams kuriuose dalyvauja ne daugiau kaip 25 mokymo dalyviai ir kurių trukmė yra vidutiniškai 16 akad. val.;

29. Projektui reikalingos finansuoti išlaidos apskaičiuojamos mokymo valandos įkainį dauginant iš bendro kiekvienam galutiniam naudos gavėjui skirtų mokymo valandų skaičiaus pagal kiekvieną mokymo programą. Bendras vienam galutiniam naudos gavėjui skirtų mokymo valandų skaičius pagal konkrečią mokymo programą paskaičiuojamas mokymo programos trukmę akad. val. padauginus iš 0,75.

30. Išlaidos projekte apmokamos tik pagal Taisyklių 26 ir 27 punktuose nustatytus mokymo valandos įkainius (projekto vykdytojas negalės už projekto išlaidas atsiskaityti pagal faktines išlaidas, pateikęs išlaidų pagrindimo ir apmokėjimo įrodymo dokumentus) ir atsižvelgiant į faktinį galutinių naudos gavėjų dalyvavimą ir įvykusius mokymo kursus. Faktinis galutinių naudos gavėjų dalyvavimas pagrindžiamas pildant lankomumo sąrašus arba lankomumo žurnalus, kuriuose turi būti nurodomas mokymo kursų dalyvių lankomumas mokymo valandomis, bei pateikiant Mokymo kursus baigusių dalyvių sąrašus (4 priedas) Excel formatu ir skenuotus.

31. Kompensuojamas tik tų galutinių naudos gavėjų (mokymo kursų dalyvių) mokymo valandos įkainis, kuriems pagal Taisyklių 38.14 papunktį buvo išduoti pažymėjimai.

32. Pareiškėjas paramos paraiškoje gali numatyti ir mažesnes prašomas sumas, nei Taisyklių 26 ir 27 punktuose nustatyti mokymo valandos įkainiai.

33. Mokymo valandos įkainiai nekeičiami visą projekto įgyvendinimo laikotarpį. Atnaujinus mokymo valandos įkainį dėl pasikeitusių teisės aktų, kuriais vadovaujantis nustatytas mokymo valandos įkainis, atnaujintas mokymo valandos įkainis taikomas tik naujai teikiamoms paramos paraiškoms.

34. Paramos gavėjas tvarko šių lėšų apskaitą ir saugo su projekto apskaita susijusius dokumentus atskirai nuo kitų. Projekto išlaidas paramos gavėjai privalo apskaityti laikydamiesi Lietuvos Respublikos įstatymų ir kitų teisės aktų reikalavimų. Pareiškėjas po sprendimo skirti paramą privalo turėti kredito įstaigoje atskirą sąskaitą projekto lėšoms.

35. PVM finansavimas apibrėžtas Administravimo taisyklėse;

36. Mokymo dalijamoji medžiaga mokymo kursų dalyviams išsiunčiama elektroniniu paštu prieš organizuojamus mokymo kursus. Mokymo kursuose popierinė dalijamoji medžiaga mokymo kurso dalyviams neteikiama.

37. Parama neskiriama įvadiniams mokymo kursams, kurie yra vidurinio, profesinio mokymo arba aukštojo lygmens švietimo programų dalis.

**X SKYRIUS**

**ĮSIPAREIGOJIMAI**

38. Pareiškėjas prisiima šiuos įsipareigojimus:

38.1. įgyvendinti projektą per 24 mėnesius nuo sprendimo skirti paramą priėmimo dienos. Mokymo kursai negali būti pradėti vykdyti, kol nėra priimtas sprendimas skirti paramą;

38.2. užtikrinti, kad tikslinės grupės dalyviai būtų įtraukti į sąrašus, pagal numatytas vykdyti programas, pateikiant paraišką;

38.3. teikiant paraišką Mokėjimo agentūrai pateikti mokymo programų projektus, pagal Bendrųjų reikalavimų apraše ir sąvado sudarymo taisyklėse numatytus reikalavimus išskyrus 24.9.2 papunktyje nurodytas mokymo programas;

38.4. po priimto sprendimo skirti paramą Kaimo verslo ir rinkų plėtros agentūrai pateikti mokymo programų projektus vertinimui, pagal kuriuos numatoma organizuoti mokymo kursus. Šias mokymo programas iki mokymo kursų pradžios privaloma patvirtinti Kaimo verslo ir rinkų plėtros agentūroje, vadovaujantis Bendrųjų reikalavimų aprašo ir sąvado sudarymo taisyklėmis, išskyrus 24.9.2 papunktyje nurodytas mokymo programas;

38.5. organizuojant mokymus pagal 24.9.2.1 papunktyje nurodytą mokymo programą, turi būti laikomasi Lietuvos Respublikos žemės ūkio ministro 2003 m. kovo 31 d. įsakymo Nr. 3D-131 „Dėl Ūkininko arba jo partnerio (partnerių) profesinio pasirengimo ūkininkauti reikalavimų aprašo patvirtinimo“ reikalavimų;

38.6. organizuojant mokymus pagal 24.9.2.2 – 24.8.2.5 papunkčiuose nurodytas mokymo programos, mokymus vykdanti įstaiga turi būti akredituota vadovaujantis Augalų apsaugos mokymo įstaigų ir konsultantų akreditavimo tvarkos aprašu, patvirtintu 2020 m. vasario 26 d. Kaimo verslo ir rinkų plėtros agentūros direktoriaus įsakymu Nr. VĮ-020;

38.7. gavus avansą, pradėti įgyvendinti projektą ir ne vėliau kaip per 3 mėnesius nuo avanso gavimo dienos pateikti pirmąjį mokėjimo prašymą;

38.8. iki projekto įgyvendinimo laikotarpio pabaigos nekeisti veiklos pobūdžio, tikslų ar įgyvendinimo sąlygų (pvz., nekeisti mokymo programų), kai tokie veiksmai pakenkia pradiniams projekto tikslams;

38.9. mokymai vykdomi nuotoliniu būdu, turi sudaryti ne daugiau kaip 50 procentų visų projekte numatytų mokymo programų;

38.10. nuotolinius mokymus vykdyti užtikrinant stebėsenos galimybę atsakingoms institucijoms, daryti mokymų įrašus bei tinkamai juos saugoti, paprašius Mokėjimo agentūros atstovams juos parodyti;

38.11**.** mokymo programos nurodytos 24.9.2 papunktyje, turėtų sudaryti ne daugiau kaip 40 procentų visų projekte numatytų mokymo programų;

38.12. projekto įgyvendinimo metu ne vėliau kaip iki kiekvieno mėnesio 20 d.:

38.12.1. ŽMIKIS paskelbti tik kito mėnesio organizuojamų mokymo kursų grafiką (nurodyti įstaigos pavadinimą, įmonės kodą, projekto numerį, mokymo kursų pavadinimą, organizatorių, tikslią vykdymo vietą, datą, vykdymo trukmę (ak. valandomis), numatomą mokymo kursų dalyvių skaičių, lektorius, kurie ves mokymo kursus, asmenų, kurie atsakingi už mokymo kursų organizavimą, vardus ir pavardes). Apie mokymo kursų grafiko pakeitimus privaloma paskelbti ŽMIKIS ne vėliau kaip prieš 5 darbo dienas iki mokymo kursų. Mokymo kursų grafikas viešinamas Kaimo verslo ir rinkų plėtros agentūros interneto svetainėje www.litfood.lt;

38.12.2. Mokėjimo agentūrai el. paštu pmvi@nma.lt pateikti tik kito mėnesio organizuojamų mokymo kursų (atskirų projektų) grafiką *Excel* formatu (Taisyklių 2 priedas). Apie grafiko pasikeitimus privaloma informuoti el. paštu pmvi@nma.lt ne vėliau kaip prieš 5 darbo dienas iki mokymo kursų vykdymo dienos pateikiant tik pasikeitusių (kuriame būtų aišku kokia informacija yra keičiama) mokymo kursų informaciją *Excel* formatu (Taisyklių 3 priedas);

38.13. ne vėliau kaip per 10 darbo dienų nuo mokymo kursų pabaigos į ŽMIKIS suvesti duomenis, t. y. nurodyti informaciją apie vykdomą projektą, mokymo programos pavadinimą, lektorius, mokymo kursų dalyvius: dalyvio vardą, pavardę, asmens kodą, valdos atpažinties kodą, gyvenamąją vietą, telefoną, el. paštą, išrašyto pažymėjimo seriją ir numerį ir/ar kitus duomenis. Ūkio darbuotojai, institucijų ar įmonių darbuotojai į mokymo kursus registruojami pateikus darbo įrodymo dokumentą (pvz.: darbo sutartis, žemės ūkio ir miškininkystės paslaugų kvitas, individualios veiklos pažyma ir kt.);

38.14. pildyti mokymo kursų dalyvių lankomumo sąrašus arba lankomumo žurnalą, kuriame būtų nurodomas mokymo kursų dalyvių lankomumas mokymo ak. valandomis. Pažymėjimai išduodami mokymo kursų dalyviams, išklausiusiems mokymo programą ir atlikusiems mokymo programoje numatytus reikalavimus. Draudžiama teikti mokymo kursų dalyvių sąrašą, kuriame figūruotų ir fiziškai dalyvavę, ir nuotoliniu būdu mokymo kursuose dalyvavę asmenys (t. y. hibridiniu būdu mokymo kursai negali būti organizuojami ir dalyvavimas negali būti fiksuojamas);

38.15.privalomi informavimo (viešinimo) veiksmai apie gautą paramą, atliekami vadovaujantis Suteiktos paramos iš EŽŪFKP lėšų pagal Lietuvos žemės ūkio ir kaimo plėtros 2023–2027 metų strateginį planą viešinimo taisyklėmis, patvirtintomis Lietuvos Respublikos žemės ūkio ministro 2023 m. kovo 31 d. įsakymu Nr. 3D – 201;

38.16. kiekvienais metaisprojekto įgyvendinimo metu parengti ne mažiau kaip po vieną informacinį straipsnį apie įgyvendinamą projektą, publikuojamą savo internetiniame puslapyje ir kituose internetiniuose portaluose, kurių nuoroda į publikuojamą straipsnį turi būti aktyvi ne mažiau kaip metus po straipsnio paskelbimo;

38.17. po projekto įgyvendinimo, viešinti vykdytų mokymų medžiagą Lietuvos kaimo tinklo internetinėje svetainėje https://www.kaimotinklas.lt/ pateikiant mokymų pristatymus ir kitą aktualią medžiagą.

38.18. nuo paramos paraiškos pateikimo dienos iki projekto įgyvendinimo laikotarpio pabaigos užtikrinti, kad su projektu susijusių buhalterinių operacijų įrašai būtų atskiriami nuo kitų įprastinių paramos gavėjo operacijų;

38.19. projekto vykdytojas, įgyvendindamas  projektą, privalo pasiekti paraiškoje numatytus rezultatus ir užtikrinti atitiktį atrankos kriterijams, už kuriuos paramos paraiškai suteikiami balai;

38.20. be Mokėjimo agentūros sutikimo iki projekto įgyvendinimo laikotarpio pabaigos nekeisti lektorių. Keičiantis lektoriams, naujai priimti lektoriai turi atitikti Taisyklių VIII skyriuje lektoriams keliamus reikalavimus;

38.21. be Mokėjimo agentūros sutikimo iki projekto įgyvendinimo laikotarpio pabaigos nekeisti lektorių, kurie turi pažangaus ūkininkavimo patirtį ir (ar) ūkių konsultavimo paslaugomis, mokymo, mokslo sklaidos veikla, susijusia su numatomo mokomojo renginio turiniu, užsiima daugiau kaip 3 metus iki paramos paraiškos pateikimo dienos, jeigu už tai buvo gauta atrankos balų;

38.22. užtikrinti, kad galutiniai naudos gavėjai, norėdami dalyvauti mokymo kursuose, užpildys Paraišką (Taisyklių 5 priedas) dalyvauti mokymo kursuose;

38.23. sudaryti sąlygas asmenims, turintiems teisę audituoti ir (arba) kontroliuoti, tikrinti, kaip yra vykdoma veikla, laikomasi sąlygų, kaip yra vykdomas projektas ir (arba), kaip vykdoma veikla po lėšų projektui įgyvendinti skyrimo ir (arba) projekto įgyvendinimo pabaigos;

38.24. teikti visą informaciją ir duomenis, susijusius su projektu, reikalingus statistikos tikslams ir Strateginio plano įgyvendinimo stebėsenai bei reikalingiems vertinimams atlikti;

38.25. jei mokymai organizuojami nuotoliniu būdu, pateikti Mokėjimo agentūrai prisijungimo prie nuotolinių mokymų nuorodas kartu su teikiamu grafiku, kad Mokėjimo agentūra iš karto galėtų jungtis naudodama pateiktą nuorodą ir mokymų suteikimą patvirtinančius dokumentus (pateikiami 53.1 ir 53.2 papunkčiuose nurodyti dokumentai ir papildomai turi būti pateiktas nuotolinių mokymų dalyvių sąrašas, suformuotas iš sistemos, kurioje buvo vykdomi mokymai). Mokėjimo agentūra turi teisę paprašyti paramos gavėjų atsiųsti kitą susijusią būtiną informaciją apie nuotolinius mokymus mokymų vykdymo faktams patikrinti;

38.26. užtikrinti, kad tikslinės grupės asmens duomenys bus tvarkomi gavus duomenų subjekto sutikimą ir laikantis 2016 m. balandžio 27 d. Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas), Lietuvos Respublikos asmens duomenų teisinės apsaugos įstatymo, kitų asmens duomenų apsaugą reglamentuojančių teisės aktų reikalavimų;

38.27. paramos gavėjas, mokymo dalyviams, turi sudaryti galimybę elektroniniu būdu, savo internetiniame puslapyje, įvertinti projekte vykdomų mokymo kursų kokybę;

38.28. atitikti Reglamento (ES) Nr. 1306/2013 60 straipsnio nuostatai dėl galimai neteisėtų lengvatų gavimo sąlygų sukūrimo. Atitiktį patikrina Mokėjimo agentūra, Mokėjimo agentūros direktoriaus nustatyta tvarka.

38.29. kiti bendrieji pareiškėjo (ir parnerio) įsipareigojimai yra taikomi taip, kaip nustatyta Administravimo taisyklių 170.2, 170.7, 170.11, 170.12, 170.15 ir 170.16 papunkčiuose;

**XI SKYRIUS**

**PARAMOS PARAIŠKŲ RENGIMO IR TEIKIMO TVARKA**

39. Ministerija likus ne mažiau kaip 2 savaitėms iki kvietimo teikti paraiškas paskelbimo dienos, Mokėjimo agentūrai pateikia pagal 24.9.1 papunkčio nuostatas, patvirtintų mokymo temų (įskaitant ir prioritetines temas) sąrašą.

40. Siekdamas gauti paramą galimas pareiškėjas turi užpildyti paraišką pagal formą, nustatytą Taisyklių 1 priede, kuri skelbiama Ministerijos ir Mokėjimo agentūros interneto svetainėse adresais www.zum.lrv.lt ir www.nma.lt. Paramos paraiška turi būti pateikta iki Ministerijos kvietime teikti paramos paraiškas nustatytos datos.

41. Paramos paraiškos pildomos, pateikiamos, registruojamos ir vertinamos Administravimo taisyklėse nustatyta tvarka.

42. Kartu su paramos paraiška pareiškėjas turi pateikti:

42.1. juridinio asmens steigimo dokumentų kopijas (pareiškėjo ir jo partnerių), t. y. įstatai ar steigimo sandoris arba įstatymų nustatytais atvejais bendrieji nuostatai arba kiti dokumentai, kurie įstatams prilyginti Lietuvos Respublikos civiliniame kodekse;

42.2. kredito įstaigos paskolos suteikimo galimybės patvirtinimo dokumentus, o po sprendimo priėmimo pareiškėjas turi pateikti su kredito įstaiga pasirašytą paskolos sutartį (jei numatyta imti paskolą) ir (arba) raštu patvirtinti, kad atitinkamą projekto dalį įgyvendins savo lėšomis (jei jos numatytos);

42.3 ketinimo protokolo dėl jungtinės veiklos (partnerystės) sutarties (jei projektą teikia pareiškėjas kartu su partneriais) kopija;

42.4. mokymo programų projektus pagal 38.4 papunktyje nurodytus reikalavimus.

**XII SKYRIUS**

**PARAMOS PARAIŠKŲ ATRANKA IR ATRANKOS KRITERIJAI**

43. Paramos paraiškų atrankos vertinimas atliekamas Administravimo taisyklių nustatyta tvarka.

44. Atrankos kriterijai:

44.1. pareiškėjas planuoja apmokyti naudos gavėjų :

44.1.1. daugiau nei 300 – suteikiami 20 balai;

44.1.2. nuo 200 iki 300 įskaitytinai – suteikiama 15 balų;

44.1.3. nuo 100 iki 199 įskaitytinai – suteikiama 10 balų.

44.2. mokymai organizuojami įtraukiant mokymo programas pagal Taisyklių 24.9.1 papunktyje nurodyta tvarka patvirtintas prioritetines mokymo temas (konkrečios patvirtintos prioritetinės temos bus nurodomos Kvietime teikti paramos paraiškas) – suteikiama 10 balų;

44.3. visus mokymo kursus veda lektoriai, kurie turi pažangaus ūkininkavimo patirtį ir (ar) ūkių konsultavimo paslaugų, mokymo, mokslo sklaidos veikla, susijusia su numatomo mokomojo renginio turiniu, užsiima daugiau kaip 3 metus (iki paramos paraiškos pateikimo dienos) (įrodoma juridinę galią turinčiais dokumentais (jei pateikiama pažyma apie lektorių patirtį, ji turi būti detali su konkrečiais pavadinimais bei datomis)) – suteikiama 20 balų;

44.4. suplanuoti apmokyti dalyviai (pagal valdos registracijos vietą):

44.4.1. iš visos Lietuvos savivaldybių (išskyrus Alytaus miesto, Kauno miesto, Klaipėdos miesto, Neringos, Palangos miesto, Panevėžio miesto, Šiaulių miesto, Vilniaus miesto ir Visagino savivaldybes) – suteikiama 25 balų;

44.4.2. daugiau nei 30 savivaldybių įskaitytinai – suteikiama 15 balų;

44.4.3. iki 30 – suteikiami 5 balai.

44.5. projekte numatytas bendradarbiavimas tarp mokymo įstaigos ir asociacijų – suteikiama 15 balų;

44.6. registruojant tikslinės grupės dalyvius į mokymus daugiau kaip 50 proc. dalyvių yra žemės ūkio, maisto ūkio ir miškų ūkio veikla užsiimantys asmenys, įregistravę valdą Lietuvos Respublikos žemės ūkio ir kaimo verslo registre ne daugiau kaip prieš 3 metus iki paraiškos pateikimo dienos – suteikiama 10 balų.

45. Privalomas mažiausias projektų atrankos balų skaičius – 40 balų. Jeigu projektų atrankos vertinimo metu nustatoma, kad projektas įvertintas mažesne balų suma nei privalomas mažiausias balų skaičius, paramos paraiška atmetama.

46. Paramos paraiškų atrankos pirmumo eilės sudarymas atliekamas Administravimo taisyklių nustatyta tvarka.

**XIII SKYRIUS**

**PARAMOS PARAIŠKŲ TVIRTINIMAS**

47. Mokėjimo agentūra, įvertinusi paramos paraiškas, parengia, nustatytos formos paramos paraiškų vertinimo rezultatų suvestinę ir nustatytos formos paramos paraiškų vertinimo ataskaitas, kurias teikia Ministerijai.

48. Ministerijos sudarytas Projektų, finansuotinų pagal Lietuvos žemės ir kaimo plėtros 2023–2027 metų strateginio plano, atrankos komitetas, kurio sudėtis patvirtinta Lietuvos Respublikos žemės ūkio ministro įsakymu (toliau – PAK), svarsto projektus ir priima rekomendacinio pobūdžio sprendimą dėl finansuotinų ir (arba) nefinansuotinų projektų. Vadovaudamasis PAK rekomendacijomis, galutinį sprendimą dėl paramos skyrimo ir (arba) neskyrimo priima žemės ūkio ministras ar jo įgaliotas asmuo. Apie priimtą sprendimą Ministerija informuoja Mokėjimo agentūrą per 5 darbo dienas nuo jo priėmimo dienos.

49. Mokėjimo agentūra apie sprendimą dėl paramos skyrimo ar neskyrimo informuoja pareiškėjus Administravimo taisyklių nustatyta tvarka per 5 darbo dienas nuo sprendimo gavimo dienos.

50. Priėmus sprendimą skirti paramą, pareiškėjas tampa paramos gavėju. Paramos sutartis nesudaroma.

51. Agentūra, vadovaudamasi Suteiktos valstybės pagalbos registro nuostatais, per 5 darbo dienas nuo sprendimo dėl pagalbos skyrimo priėmimo dienos pateikia informaciją apie paramos gavėjams suteiktą paramą į Suteiktos valstybės pagalbos registrą. Suteiktos valstybės pagalbos registrui pateikta informacija apie suteiktą paramą tikslinama Suteiktos valstybės pagalbos registro nuostatuose nustatyta tvarka.

**XIV SKYRIUS**

**MOKĖJIMO PRAŠYMO TEIKIMO, ADMINISTRAVIMO IR PARAMOS MOKĖJIMO TVARKA**

52. Mokėjimo prašymai teikiami ir administruojami Administravimo taisyklėse nustatyta tvarka. Mokėjimo prašymai ir (arba) papildomi dokumentai turi būti pateikti per ŽŪMIS portalo interneto prieiga (adresas https://zumis.lt).

53. Kartu su mokėjimo prašymu yra pateikiami šie elektroninės formos (popierinis dokumentas turi būti nuskenuotas) dokumentai:

53.1. mokymo kursus baigusių dalyvių sąrašai PDF formatu (Taisyklių 4 priedas);

53.2. mokymo kursų dalyvių lankomumo sąrašų arba lankomumo žurnalų kopijos;

53.3. pareiškėjo prisidėjimo savo lėšomis prie tinkamų finansuoti išlaidų (jei jis numatytas) ir (arba) kredito įstaigos suteiktos paskolos (jei numatyta paskola) patvirtinimo dokumentai.

54. Mokėjimo agentūra perveda paraiškoje nurodytą prašomą avansą po sprendimo skirti paramą.

55. Kai bendra pagal paramos gavėjo pateiktus mokėjimo prašymus kompensuota ir avansu paramos gavėjui sumokėta suma pasiekia projektui įgyvendinti skirtą paramos sumą, projekto įgyvendinimo išlaidos toliau nekompensuojamos.

56. Baigęs įgyvendinti projektą, paramos gavėjas pateikia Mokėjimo agentūrai galutinį mokėjimo prašymą bei, prisijungęs prie ŽŪMIS portalo interneto prieigos (adresas https://zumis.lt), pateikia galutinę projekto įgyvendinimo ataskaitą užpildydamas jos elektroninę formą Administravimo taisyklių nustatyta tvarka.

57. Paramos gavėjas gali teikti iki keturių mokėjimo prašymų.

58. Paramos lėšos paramos gavėjui išmokamos Administravimo taisyklėse nustatyta tvarka ir terminais.

**XV SKYRIUS**

**SANKCIJOS**

59. Netinkamai įgyvendinančiam (įgyvendinusiam) projektą paramos gavėjui, pareiškėjui, jų partneriui (-iams) gali būti taikomos Sankcijų už teisės aktų nuostatų pažeidimus įgyvendinant Lietuvos žemės ūkio ir kaimo plėtros 2023–2027 metų strateginio plano intervencines priemones taikymo metodikoje, patvirtintoje Lietuvos Respublikos žemės ūkio ministro 2023 m. vasario 14 d. įsakymu Nr. 3D-80 „Dėl Sankcijų už teisės aktų nuostatų pažeidimus įgyvendinant Lietuvos žemės ūkio ir kaimo plėtros 2023–2027 metų strateginio plano intervencines priemones taikymo metodikos patvirtinimo“ (toliau – sankcijų metodika), numatytos sankcijos.

60. Jeigu pareiškėjas ir (arba) paramos gavėjas ir (arba) (partneris), norėdamas gauti paramą, pateikė melagingą informaciją arba dėl aplaidumo nepateikė būtinos informacijos, parama neskiriama arba susigrąžinama visa jos suma. Tokiu atveju pareiškėjas netenka teisės kreiptis paramos pagal priemonę visus kalendorinius metus, kuriais nustatytas pažeidimas, ir kitus kalendorinius metus;

61. Intervencinei priemonės taikomos specifinės sankcijos ir paramos dalis neskiriama ir (arba) susigrąžinama, kai:

61.1. projekto įgyvendinimo metu be Mokėjimo agentūros sutikimo pakeistas lektorius (sankcijos dydis – 1 proc. skirtos paramos sumosuž kiekvieną lektorių);

61.2. ŽMIKIS laiku nebuvo paskelbtas ir (arba) Kaimo verslo ir rinkų plėtros agentūrai el. paštu info@litfood.lt ir Mokėjimo agentūrai el. paštu pmvi@nma.lt laiku nepateiktas kito mėnesio organizuojamų mokymo kursų grafikas ir (arba) jo keitimai, (sankcijos dydis – 1 proc. skirtos paramos sumos);

61.3. per 10 darbo dienų nuo mokymo kursų pabaigos į ŽMIKIS nebuvo suvesti duomenys apie įvykusius renginius (sankcijos dydis – 0,5 proc. skirtos paramos sumos);

61.4. pareiškėjas projekto įgyvendinimo metais nevykdė įsipareigojimo parengti kasmet ne mažiau kaip po vieną informacinį straipsnį, publikuojamą savo internetiniame puslapyje ir kituose internetiniuose portaluose apie įgyvendinamą projektą (sankcijos dydis – 1 proc. skirtos paramos sumos);

61.5. apmokyta galutinių naudos gavėjų mažiau, nei nurodyta paramos paraiškoje, (sankcijos dydis priklauso nuo skirtų balų: jeigu buvo skirta 10 balų, 1 proc. skirtos paramos sumos, jeigu skirta 15 balų, 2 proc. skirtos paramos sumos, jeigu skirti 20 balai, 3 proc. skirtos paramos sumos);

61.6. Kaimo verslo ir rinkų plėtros agentūra atlieka vykdomų mokymų kokybės vertinimą, pagal Kaimo verslo ir rinkų plėtros agentūros direktoriaus nustatytą ir su Ministerija suderintą tvarką. Mokymų kokybės vertinimas apima: mokymų organizavimo, mokymo įstaigų turimų žmogiškųjų ir materialiųjų išteklių, mokomosios medžiagos atitikimo mokymo programos planui vertinimą, mokymo kursų dalyvių apklausų vykdymą, išvadų, pastabų bei pasiūlymų pateikimą. Nustačiusi vykdomų mokymų kokybės neatitikimų, apie tai per 5 darbo dienas informuoja Mokėjimo agentūrą. Nustačius reikšmingus mokymo programos vykdymo trūkumus (sankcijos dydis – 1 proc. skirtos paramos sumos);

61.7. neorganizuojami mokymai pagal mokymo programas parengtas pagal Taisyklių 24.9.1 papunktyje nurodyta tvarka patvirtintas prioritetines mokymo temas jeigu už tai gauta atrankos balų (sankcijos dydis – 1 proc. skirtos paramos sumos);

61.8. mažiau kaip 50 proc. tikslinės grupės dalyvių yra žemės ūkio, maisto ūkio ir miškų ūkio veikla užsiimantys asmenys, įregistravę valdą Lietuvos Respublikos žemės ūkio ir kaimo verslo registre ne daugiau kaip prieš 3 metus iki paraiškos pateikimo dienos, jeigu už tai skirta atrankos balų (sankcijos dydis – 1 proc. skirtos paramos sumos).

**XV SKYRIUS**

**BAIGIAMOSIOS NUOSTATOS**

62. Visa Europos Komisijai pateikta informacija saugoma Administravimo taisyklėse nustatyta tvarka.

63. Pasikeitus šioms Taisyklėms, nauji reikalavimai taikomi vienodai visiems pareiškėjams ir paramos gavėjams, išskyrus atvejus, kai pakeitimo įsakyme numatyta kitaip.

64. Projektų įgyvendinimo laikotarpiu priežiūra ir tikrinimas, apskundimas bei skundų nagrinėjimas atliekamas Administravimo taisyklių nustatyta tvarka.

65. Mokėjimo agentūra turi teisę paprašyti projektų vykdytojų atsiųsti reikiamą informaciją (mokymo kursų metu, numatytoje vykdymo vietoje ir numatytu laiku) apie vykstančius mokymus mobiliąja programėle „NMA agro“ mokymų vykdymo faktams patikrinti. Kokią informaciją reikia atsiųsti ir kaip tai padaryti yra numatyta Mokėjimo agentūros svetainėje „NMA agro“ skiltyje „[Mokymų-renginių ir parodomųjų bandymų – nemokamų savanoriškų darbų fotografavimo atmintin](https://www.nmaagro.lt/mokymu-renginiu-ir-parodomuju-bandymu-nemokamu-savanorisku-darbu-fotografavimo-atmintine/)ė“. Patikra vietoje atliekama Mokėjimo agentūros nustatyta tvarka. Patikros gali būti atliekamos nevykstant į projekto įgyvendinimo ir (ar) administravimo vietą, o tikrinant dokumentus ir kaip papildomą medžiagą naudojant „NMA Agro“ mobiliosios programėlės geografiniu žymeniu pažymėtas nuotraukas ir (ar) kitus fakto įrodymus.